
GLP-1-RECEPTOR AGONISTA HATÁSA A METABOLIKUS DISZFUNKCIÓVAL ÖSSZEFÜGGŐ ZSÍRMÁJBETEGSÉGRE

Bevezetés: A GLP1-receptor-agonisták a 2-es típusú cukorbetegség kezelésében használatos új antidiabetikumok, melyeknél étvágy- és testsúlycsökkentő hatást is megfigyeltek. A metabolikus diszfunkcióval összefüggő zsírmájbetegségre gyakorolt hatásuk még vizsgálat alatt áll.
Célkitűzés: Dolgozatunk célja a semaglutide testtömegindexre, cukoranyagcserére, illetve a májérintettség paramétereire gyakorolt hatásának vizsgálata volt.
Módszer: Prospektív obszervacionális vizsgálatunk során 6 hónapos utánkövetésben vizsgáltuk a legújabb GLP1-receptor-agonista, a semaglutide hatását egy marosvásárhelyi diabetológiai járóbeteg-rendelő betegein. Azokat a 2-es típusú cukorbetegeket válogattuk be, akiknél semaglutide kezelést kezdtek el és akik beleegyezésüket adták adataik feldolgozására. Nem, kor és a zsírmájbetegség jelenléte szerint megfeleltetve, egy semaglutide kezelésben nem részesülő kontrollcsoportot társítottunk. Excel táblázatba gyűjtöttük a betegek demográfiai és klinikai adatait, valamint a HbA1c, glutamát-oxálacetát-transzamináz (GOT), glutamát-piruvát-transzamináz (GPT), gamma-glutamil-transzferáz (GGT) paraméterek és FIB-4-score értékeit az utánkövetés kezdetekor és végén. Az adatok elemzésére páros t-tesztet használtunk, a csoportok közötti összehasonlítást páratlan t-teszttel végeztük.
Eredmény: Összesen 38 semaglutide kezelésben részesülő beteget azonosítottunk, a kontroll csoportot 37 beteg képezte. Kiinduláskor a semaglutide-ot kapó csoportban, a kezelés indikációjának értelmében, a testtömegindex (TTI) és a glikált hemoglobin (HbA1c) nagyobb volt, mint a kontroll csoportban. Az egyéb paraméterek vonatkozásában nem volt különbség a két csoport között a vizsgálat elején. 6 hónapos kezelés hatására a semaglutide-ot kapó csoportban a HbA1c (p<0,005) és TTI (p<0,000) szignifikánsan lecsökkent. A kontroll csoportban semmilyen változás nem volt megfigyelhető. A semaglutide-al kezelt csoportban szignifikánsan kisebb volt a GOT, GPT, GGT romlás a kontroll csoporthoz képest (p<0,05), de nem volt eltérés a FIB-4 változás mértékében.
Következtetés: Eredményeink alapján a 6 hónapos utánkövetés során észlelhető volt a semaglutide enyhe pozitív hatása az metabolikus diszfunkcióval összefüggő zsírmájbetegségre (mely valószínű a jelentős testsúlycsökkenésnek tulajdonítható be), de nem a fibrózis mértékére.



